CELEX: C2005/106/61
Language: hu
Date: 2005-04-30 00:00:00
Title: T-56/05. sz. ügy: Írország által az Európai Közösségek Bizottsága ellen 2005. február 8-án benyújtott kereset

30.4.2005   
            
            
               HU
            
            
               Az Európai Unió Hivatalos Lapja
            
            
               C 106/28
            
         Írország által az Európai Közösségek Bizottsága ellen 2005. február 8-án benyújtott kereset
   (T-56/05. sz. ügy)
   (2005/C 106/61)
   Az eljárás nyelve: angol
   Írország, képviseli: D. J. O'Hagan meghatalmazotti minőségben, segítői: P. Gallagher és P. McGarry, Barristers, kézbesítési cím: Luxembourg, 2005. február 8-án keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes keresetében azt kéri, hogy az Elsőfokú Bíróság:
   
               —
            
            
               semmisítse meg (egészben vagy részben) a Bizottság 2004. november 29-i C (2004) 4447. sz. határozatát, amely csökkentette az 1997. december 15-i C (97) 4090. sz. bizottsági határozattal a Kohéziós Alapból a 96/07/61/007. sz. projekt (Dublin Régió Vízellátása – 3. szakasz), valamint az 1996. július 29-i C (96) 2113. sz. bizottsági határozattal a Kohéziós Alapból a 95/07/65/007. sz. projekt (N1 Dunleer – Dundalk Road 2. szakasz) céljára nyújtott támogatást;
            
         
               —
            
            
               kötelezze a Bizottságot a költségek viselésére.
            
         Jogalapok és fontosabb érvek:
   A Bizottság 1997. december 15-i C (97) 4090. sz. határozatával a Kohéziós Alapból támogatást ítélt meg az írországi 96/07/61/007. sz projekt. (Dublin Régió Vízellátása – 3. szakasz) céljára. A Bizottság 1996. július 29-i C (96) 2113. sz. határozatával a Kohéziós Alapból támogatást ítélt meg a szintén írországi 95/07/65/007. sz. projekt (N1 Dunleer – Dundalk Road 2. szakasz) céljára. A Bizottság a megtámadott határozattal csökkentette a két korábbi határozattal megállapított támogatás teljes összegét, számos szabálytalanságra hivatkozva, amelyet a projektek vizsgálata során találtak. A Bizottság továbbá úgy határozott, hogy összesen 797 886 eurót jogosulatlanul kaptak kézhez, amelyet vissza kell fizetni.
   Keresete alátámasztására a felperes előadja, először, hogy a megtámadott határozat érvénytelen, mivel azt több mint három hónappal a meghallgatás után hozta a Bizottság, megsértve ezzel az 1386/2002 rendelet (1) 18. cikkének (3) bekezdését és az 1164/1994 rendelet (2) II. melléklete H. cikkének (2) bekezdését. A felperes álláspontja szerint ez alapvető eljárási jogsértésnek, továbbá a jogbiztonság elve megsértésének minősül.
   A felperes továbbá előadja, hogy a Bizottság a jogbiztonság elvét megsértette azzal is, hogy a kiadások támogathatóságára visszamenőleges hatállyal új iránymutatást alkalmazott olyan módon, hogy megváltoztatta az arra vonatkozó értelmezést, hogy ki minősül „végső kedvezményezettnek”, és így bizonyos kiadások a releváns időszakon kívül estek és támogathatatlanná váltak. A felperes szerint ez jogos elvárásait is sértette.
   A felperes álláspontja szerint a jogbiztonság elvét sértette az átalány alapján kiszámított pénzügyi korrekció visszaható hatályú alkalmazása is. A felperes állítása szerint ezt a koncepciót a Bizottság először a 2002-es iránymutatásában fejlesztette ki és hozta nyilvánosságra.
   A felperes végül előadja, hogy a Bizottság a nem támogatható kiadások helyettesítésére alkalmazott új megközelítésének visszaható hatályú alkalmazása a jogbiztonság elvének további megsértését jelenti. A felperes szerint a Bizottság csak a 2002-es iránymutatásban döntött először úgy, hogy az ilyen helyettesítés nem engedélyezhető. Ugyanakkor a felperes álláspontja szerint ez a megközelítés nem alkalmazható 1996-ban, illetve 1997-ben indított projektek vonatkozásában.
   
      (1)  A Kohéziós Alapból nyújtott támogatások irányítási és ellenőrzési rendszere, valamint a pénzügyi korrekciós eljárás tekintetében az 1164/94/EK tanácsi rendelet végrehajtására vonatkozó részletes szabályok megállapításáról szóló, 2002. július 29-i 1386/2002 bizottsági rendelet (HL L 201, 2002.07.31., 5. o.).
   
      (2)  A Kohéziós Alap létrehozásáról szóló, 1994. május 16-i 1164/1994 rendelet (HL L 130, 1. o.)